Manises posa en marxa la iniciativa “Un arbre, un xiquet/a”
02 de desembre de 2024

· Aquest projecte combina la celebració del nou membre de la comunitat amb un compromís durador amb la sostenibilitat i la cura del medi ambient

Manises, 2 de desembre de 2024-. La iniciativa municipal “Un arbre, un xiquet/a” permetrà plantar un arbre a Manises cada vegada que naix un xiquet o xiqueta. A més de plantar un arbre en el seu honor, es col·locarà una placa de ceràmica prop de l’arbre amb les seues dades i data de naixement.

La regidora d’Educació i Infància, Carmen Moreno, ha explicat que “aquesta nova iniciativa que es posa en marxa és una forma de demostrar el compromís de Manises amb la cura del medi ambient, al mateix temps que es crea un vincle especial entre els menuts i la natura”.

Per la seua part, el regidor de Medi Ambient, Rafael Mercader, ha assenyalat que “aquesta acció contribuirà molt positivament a augmentar la massa arbòria de Manises, a més d’ajudar a educar la comunitat sobre la importància que tenen els arbres per al planeta i la conservació del medi ambient”.

Amb aquest projecte se celebra la vida i la naturalesa, es promou la consciència ambiental, s’enforteix els llaços comunitaris i es deixa un llegat significatiu per a les futures generacions.

Els objectius de la campanya són: promoure la sostenibilitat ambiental, celebrar la vida i els nous naixements, fomentar la participació comunitària. Apuntar-se és molt senzill. Quan els progenitors o representants legals empadronen el xiquet o la xiqueta podran inscriure's per a formar part d’aquesta iniciativa.

Les inscripcions es poden fer en la seu electrònica o en l’Oficina d’Atenció al Ciutadà. Els arbres es plantaran a l’any següent del naixement dels xiquets i les xiquetes. Més informació mitjançant l’adreça de correu electrònic: infancia@manises.es